paragraph_text: ISO 8601 je međunarodni standard koji sadržava preporuke za brojevne formate datuma i vremena. Međunarodna organizacija za standardizaciju (ISO) izdala je prvu inačicu standarda 1988. godine, pod naslovom Data elements and interchange formats – Information interchange – Representation of dates and times (Elementi podataka i formati razmjene - Razmjena informacija - Predstavljanje datumâ i vremenâ). Cilj standarda je osiguranje jednoznačne i pouzdane metode u predstavljanju oblika datuma i vremena, kako bi se izbjeglo pogrešno predstavljanje brojevnih oblika datuma i vremena koji se javljaju u komunikaciji među državama koje imaju različito definirane konvencije predstavljanja.